
Sažetak
[bookmark: _GoBack]Integrirana se nastava već dugi niz godina primjenjuje u Srednjoj školi Prelog.  U suradnji dviju ili više nastavnica obrađuje se zajednička tema, a u ovom slučaju radi se o idiomima s bojama (crnom, bijelom, plavom i crvenom) na nastavi Hrvatskog jezika, Njemačkog jezika i međupredmetnih tema (Građanski odgoj i obrazovanje).  Cilj je paralelno usvajanje socioloških koncepata i jezičnih kompetencija na hrvatskom i njemačkom jeziku. U ovom slučaju idiomi s bojama koriste se kao poveznica za istraživanje načina na koji različita društva u kontekstu jezika oblikuju, kategoriziraju i interpretiraju stvarnost.
 
Uvod
Preko sadržaja učimo jezik, a učeći jezik usvajamo i nove sadržaje koji se odnose ne samo na činjenično znanje, već i razvoj raznih kompetencija, od raznih vrsta pismenosti do kritičkog mišljenja. Integrirana nastava i CLIL princip neki su od načina kako usmjeriti nastavu na cjelovito učenje, korelacije i interdisciplinarnost te proces učenja i djelovanje, a da se pritom razvijaju pedagoške i životne kompetencije u obliku suradnje, timskog rada i rješavanja, a da se pritom spaja više predmeta (Wicke, 2014; Bunjac, Matijević, 2014).  
 
Integrirana nastava i CLIL
Ideja cjelovitosti ili integracije nastave tijekom povijesti se tek postupno izgrađivala pa se u nastavnoj teoriji i praksi javljaju različiti pojmovi koji se odnose na isto, primjerice koncentracija, korelacija, skupnost, jedinstvenost, koordiniranost, cjelovitost, integracija (Poljak, 1965.). Danas pojam integracija najčešće podrazumijeva metodički scenarij koji se temelji na međudjelovanju različitih predmeta, a tematski sadržaji jednog predmeta ostvaruju se i u drugim predmetima koji se bave istim ili sličnim sadržajima. Drugim riječima, jedna se zajednička tema proučava u različitim predmetima i s različitih gledišta (usp. Skupnjak, 2009), kao primjerice integracija Hrvatskog jezika i Povijesti u primjeru Ane Kadović (2024).  Dobro osmišljena integrirana nastava treba poštivati zakonitosti učenikovog razvoja, ali i razviti kvalitetnije odnose između nastavnog sadržaja, učenika i učitelja, no treba imati na umu kako se integracija nastave ne smije provoditi radi same integracije, već s didaktičkim i pedagoškim ciljem (Poljak, 2009). Jedan od principa integrirane nastave je i CLIL pristup poučavanju i učenju jezika u kojem strani jezik zamjenjuje materinski. Da Coyle (1999) govori o 4C okviru, koji obuhvaća četiri područja: sadržaj, komunikaciju, kogniciju i kulturu (eng. content, communication, cognition i culture). Jezik je prema tom modelu ne samo cilj poučavanja već i sredstvo poučavanja sadržaja. CLIL se dijeli u slabi ili jaki CLIL. Slabi CLIL se prvenstveno odnosi na učenje i poučavanje jezika, a snažni na učenje sadržaja, dok je strani jezik tek sredstvo za poučavanje predmeta odnosno sadržaja (Wolf, 2007; Ball, Kelly i Clegg 2015). Vodopija-Krstanović i Badurina (2020) u svom radu govore o prednostima i izazovima primjene CLIL pristupa u hrvatskim školama, gdje kao prednost navodi povećana motivacija učenika. No izazovi s kojima se susrećemo u hrvatskom školstvu su nedostatak materijala te potreba za edukacijom nastavnika. Osim toga autorice naglašavaju važnost sustavne podrške i koordinacije za uspješnu implementaciju integriranog poučavanja sadržaja i stranog jezika, što je izuzetno važno za bilo koji oblik integrirane nastave.
Integrirana nastava i CLIL princip na primjeru idioma s bojama
U 4.THK razredu u 2 nastavna sata održana je integrirana nastava spajanjem predmeta Građanski odgoj i obrazovanje (međupredmetne teme), Hrvatski jezik i Njemački jezik. Iako su prvotno bila zamišljena 4 nastavna sata, zbog organizacijskih izazova dogovoren je na kraju dvosat u prosincu.
Odgojno-obrazovni ishodi bili su sljedeći:
Objasniti kako društvo i kultura oblikuju značenje boja (Građanski odgoj i obrazovanje),
Prepoznati, prevesti i pravilno upotrijebiti njemačke idiome s bojama u odgovarajućem socijalnom kontekstu (Njemački jezik - CLIL).
Usporediti frazeološko bogatstvo hrvatskog i njemačkog jezika te uočiti sličnosti i razlike u slikovitom izražavanju (Hrvatski jezik).
Primijeniti simboliku boja u izradi logotipa fiktivnog poduzeća.
Tijek dvosata:
U prvom koraku učenici su govorili o svojim omiljenim bojama i što im one znače, te o značenjima različitih boja u njihovoj kulturi. Nakon toga su upoznati sa raznim značenjima boja u različitim društvima u okviru Građanskog odgoja i obrazovanja. Učenici su s nastavnicom kratko raspravljali o nastanku takvih značenja. U sljedećem koraku učenici su pokušali u grupnom radu pronaći čim više izraza vezanih uz pojedinu boju (crna, plava, crvena, bijela i zelena).  Učenici su upoznati s pojmom frazema i koji uvjeti trebaju biti ispunjeni da bi postojao frazem (HJ). Uz korištenje Hrvatskog frazeološkog rječnika i mobilnih uređaja učenici su tražili nove, nepoznate frazeme te ih predstavljali ostatku razreda u obliku world cafe metode. U novim su se grupama učenici upoznali s njemačkim frazemima s bojama te ih uspoređivali s hrvatskim. U ovom dijelu su se učenici vratili na interkulturalni pristup i pokušali objasniti zašto postoje te razlike. Potom su trebali dopuniti kratke razgovore na njemačkom jeziku s odgovarajućim frazemom.
U završnom koraku učenici su osmišljavati svoje kratke razgovore na njemačkom jeziku, a kao projektni zadatak trebali su osmisliti logo svoje fiktivne ugostiteljsko-turističke tvrtke koristeći odgovarajuće boje i njihovu simboliku, odnosno trebali su primijeniti stečeno znanje o značenju boja i njihovom utjecaju na psihologiju čovjeka.
Na kraju sata učenici su zamoljeni za evaluaciju integrirane nastave, a ovo su njihovi odgovori.

 
 
Zaključak
Na temelju razmatranja teorijskih polazišta i pedagoške prakse može se zaključiti da integrirana nastava predstavlja učinkovit pristup organizaciji odgojno-obrazovnog procesa. Povezivanje sadržaja različitih nastavnih područja i predmet učenicima se omogućuje cjelovitije razumijevanje pojava i procesa te usvajanje znanja u kontekstu stvarnih životnih situacija. Takav pristup potiče razvoj kritičkog mišljenja, kreativnosti, sposobnosti rješavanja problema i primjene stečenih znanja u novim okolnostima. Osim kognitivnih dobrobiti, integrirana nastava pozitivno utječe na motivaciju i aktivno sudjelovanje učenika u procesu učenja. Učenici postaju aktivni sudionici nastave što doprinosi većoj trajnosti i kvaliteti usvojenih znanja. Istodobno, integracija nastavnih sadržaja omogućuje racionalnije korištenje vremena te pridonosi ostvarivanju interdisciplinarnog pristupa koji je u skladu sa suvremenim obrazovnim zahtjevima. Stoga se može zaključiti da je integrirana nastava vrijedan model poučavanja koji doprinosi cjelovitom razvoju učenika, unapređenju kvalitete nastavnog procesa i ostvarivanju ishoda učenja usmjerenih na razvoj kompetencija potrebnih za uspješno djelovanje u suvremenom društvu.

